钦定古今图书集成/历象汇编/历法典/第107卷 > 《新法历书五》 > 测太阴
## 钦定古今图书集成/历象汇编/历法典/第107卷 > 《新法历书五》 > 测太阴

太阴行度所当测定者五：一，迟疾之限；一，迟疾初末；一，月孛行一，每日细行一，交行五，测有一不详。月离之违，合难齐矣。又月有气差、时差。〈即地半径所生。〉“所测之经纬度分，于正度分复有相较，以此测月于《七政》中为最难。《旧历》用表于午正测定三景以求之，越四载而得一次，测验之时，九载而复推定，疑太拙矣。”新法用三会食推筭，其法，以食甚正对太阳，得月经度。以食甚分秒得距交若干，以各食中积时日刻数不等，并得天上所行不等度分。于是用本法以求月天之孛，或最高。〈即极迟之行〉亦遂得平视二行相较之度。以简御繁，法莫善于此矣。其测上下二弦经度，亦有本法。盖弦乃太阴，实距太阳或东或西九十度即周天四分之一也。先以本仪测定某限，次用法算其平行，因其加分，恒于所测差二度。馀赖有二三均数，测算乃合。又弦时去离南北，所测与算，亦较天度差四分之一。缘白道斜交黄道相距度分，各广狭不同故也。至太阴之掩恒星，测其出入，亦可以知月离度分，但须先以地半径差均之。